**DĖL SUTIKIMO PAVELDĖTI TURTĄ PAGAL TESTAMENTĄ**

2022 m. sausio 28 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 48 straipsnio 1 ir 2 dalimis, Lietuvos Respublikos civilinio kodekso 5.5 straipsnio 2 dalimi, 5.50 straipsnio 1, 2 ir 3 dalimis, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 6 punktu, atsižvelgdama į Rokiškio krašto garbės pilietės Irenos Jasiūnaitės 2016 m. liepos 20 d. testamentą, Rokiškio rajono taryba nusprendžia:

1. Sutikti priimti Rokiškio rajono savivaldybės nuosavybėn Irenos Jasiūnaitės a.k. *(duomenys neskelbtini)*, mirusios 2021 m. lapkričio 15 d., testamentu paliktą turtą su testamente nustatytomis sąlygomis:
   1. pinigines lėšas, saugomas Lietuvos Respublikoje veiklą vykdančiuose bankų ir kitų kredito įstaigų sąskaitose, su sąlyga – panaudoti pinigines lėšas testatorės kapavietei sutvarkyti, paminklui pastatyti ir veiklai įamžinti;
   2. nekilnojamąjį turtą – butą, esantį Antakalnio g. 70-25, Vilniuje, su jame esančiais kilojamaisiais daiktais su sąlyga – leisti neribotą laiką butu neatlygintinai naudotis Vilniaus rokiškėnų klubui „Pragiedruliai“, kodas 124464152, buveinės adresas: Kalvarijų g. 62, Vilnius, bei butą naudoti testatorės veiklai įamžinti.
2. Įgalioti savivaldybės merą atlikti visus veiksmus, susijusius su palikimo priėmimu Rokiškio rajono savivaldybės nuosavybėn.
3. Skelbti sprendimą savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

|  |  |
| --- | --- |
| Savivaldybės meras | Ramūnas Godeliauskas |

Violeta Bieliūnaitė-Vanagienė

Rokiškio rajono savivaldybės tarybai

**SPRENDIMO PROJEKTO „DĖL SUTIKIMO PAVELDĖTI TURTĄ PAGAL TESTAMENTĄ“ AIŠKINAMASIS RAŠTAS**

**Sprendimo projekto tikslai ir uždaviniai.**

Sutikti priimti Rokiškio krašto garbės pilietės Irenos Jasiūnaitės testamentu Rokiškio rajono savivaldybei paliktą turtą.

**Teisinio reguliavimo nuostatos.**

Lietuvos Respublikos civilinio kodekso 5.5 straipsnio 2 dalimis, 5.50 straipsnio 1, 2 ir 3 dalimis, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 6 punktas.

**Sprendimo projekto esmė.**

Rokiškio krašto garbės pilietė Irena Jasiūnaitė 2016 m. liepos 20 d. išreiškė savo valią testamentu – po mirties turtą perduoti Rokiškio rajono savivaldybei nuosavybėn su sąlygomis. Testatorė mirė 2021 m. lapkričio 15 d.

LR Civilinio kodekso 5.50 str. nustatyta, kad įgytų palikimą, įpėdinis turi jį priimti. Neleidžiama palikimą priimti iš dalies arba su sąlyga ar išlygomis. Įpėdinis laikomas priėmusiu palikimą, kai jis faktiškai pradėjo paveldimą turtą valdyti arba padavė palikimo atsiradimo vietos notarui pareiškimą dėl palikimo priėmimo. Pareiškimas dėl palikimo priėmimo turi būti pateiktas per tris mėnesiu nuo palikimo atsiradimo dienos.

LR Civilinio kodekso 5.5 str. 2 dalyje nustatyta, kad įpėdiniais pagal testamentą taip pat gali būti savivaldybės.

Irenai Jasiūnaitei Rokiškio krašto garbės piliečio vardas suteiktas 2000 m. Irena Jasiūnaitė gimė 1925 m. spalio 29 d. Rokiškyje. 1947 m. baigė Rokiškio J.Tumo – Vaižganto gimnaziją. Po to studijavo Lietuvos valstybinėje konservatorijoje. Dirbo Kauno muzikinio teatro soliste, vėliau, nuo 1953 m. – Lietuvos operos ir baleto teatro soliste. Šiame teatre 33 metus garsino Lietuvą ir gimtąjį Rokiškį. Sukūrė apie 50 mecosopranui skirtų operos herojų vaidmenų.

1964 m. Irenai Jasiūnaitei suteiktas Lietuvos nusipelniusios artistės, 1985 m. – Lietuvos liaudies artistės vardas. Paskutinis pagarbos ir dėkingumo ženklas šiai solistei buvo įteiktas 2020 m., kai ji paskelbta LNOBT garbės soliste – operos emerite.

Testatorė testamentu Rokiškio rajono savivaldybei palieka pinigines lėšas, saugomas Lietuvos Respublikoje veiklą vykdančiuose bankų ir kitų kredito įstaigų sąskaitose, su sąlyga – panaudoti pinigines lėšas testatorės kapavietės sutvarkymui, paminklo pastatymui ir veiklos įamžinimui ir nekilnojamąjį turtą – butą, esantį Antakalnio g. 70-25, Vilniuje, su jame esančiais kilojamaisiais daiktais su sąlyga – leisti neribotą laiką butu neatlygintinai naudotis Vilniaus rokiškėnų klubui „Pragiedruliai“, kodas 124464152, buveinės adresas: Kalvarijų g. 62, Vilnius, bei butą naudoti testatorės veiklos įamžinimui.

**Laukiami rezultatai.** Savivaldybė nuosavybėn priims turtą, kuris bus panaudotas Rokiškio krašto garbės pilietės Irenos Jasiūnaitės atminimui įamžinti.

**Finansavimo šaltiniai ir lėšų poreikis**.

Lėšos testamentui priimti.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

|  |  |
| --- | --- |
| Turto valdymo ir ūkio skyriaus vedėja | Violeta Vieliūnaitė-Vanagienė |